བོད་མི་ལ་ལས།བོད་ཁུལ་ནི་རི་མགོ་ས་གཙང་ཡིན་ཕྱིན་འགོས་ནད་དེ་འདྲ་འབྱུང་མི་སྲིད་པར་འདོད་པ་དང་།ཡང་ལ་ལས་བོད་མི་ལ་ནང་ཆོས་ཟེར་བའི་ཁྱད་ནོར་ཞིག་ཡོད་པ་དེའི་བྱིན་རླབས་ཀྱིས་ནད་ཡམས་དེ་དག་འགོག་ཐུབ་པར་འདོད་མོད།དེ་ནི་དོན་དངོས་ལ་རྒྱུས་ལོན་བྱེད་པའི་འདུ་ཤེས་ཞན་པ་དང་ཚན་རིག་ལ་ཡིད་ཆེས་མ་བྱས་པའི་ལོག་རྟོགས་ཤིག་རེད།སྤྱིར་འཛམ་གླིང་ན་ཨེ་ཛི་ནད་འགོ་རྐྱེན་གསུམ་མ་གཏོགས་མེད་ན་ཡང་།རྒྱལ་ཁབ་དང་མི་རིགས་སོ་སོར་ནད་དེ་འགོ་བའི་ཐབས་ལམ་མི་འདྲ།རང་རེའི་བོད་ལ་མཚོན་ན་གཙོ་བོ་མཚན་མ་ལས་འགོས་པ་མང་ཤས་ཏེ།ངེས་གཏན་མེད་པའི་ཕོ་མོའི་འཁྲིག་སྤྱོད་ཀྱི་ལམ་ནས་འགོ་བཞིན་ཡོད།རྩད་བཅད་པ་ལྟར་ན་བོད་ལ་ནད་འདི་འབྱུང་སླ་བའི་དུས་ཚིགས་གཙོ་བོ་ནི་ལོ་རེའི་ཟླ་བཞི་བ་ནས་དྲུག་པའི་བར་ཡིན་ལ།རྒྱུ་མཚན་ནི་དུས་ཚིགས་དེར་ས་ཆུ་དྲོས་ཏེ་སྨན་རྩྭ་སྐྱེ་བཞིན་པའི་སྐབས་ཡིན་པས་ས་ཆ་སོ་སོའི་མི་མང་བོ་འདུས་ཏེ་ལ་ལས་སྨན་རྩྭ་འཐུ་བ་དང་ལ་ལས་ཉོ་བའི་སྐབས་དང་བསྟུན་ཏེ།ནང་ལོག་སོགས་ལ་ལུང་ནས་ཐོན་པའི་རིམས་ནད་ཅན་གྱི་བུད་མེད་ཚོས་ལུས་འཚོང་ནས་སྨན་རྩྭ་ཉོ་བཞིན་ཡོད།ཐ་ན་སྨན་རྩྭའི་ཆེ་ཆུང་ལྟར་སྨད་འཚོང་བཞིན་ཡོད།ཡིད་སྐྱོ་བ་ནི་བོད་པ་ཚོས་དཔལ་འབྱོར་བསྒྲུབ་ཆེད་ཞོར་ལས་ལ་སོང་བའི་མཇུག་འབྲས་ནི་སྐྱེས་པ་ལ་ལས་གྱོང་གུད་ཉོས་ཏེ་ཕྱིར་རང་ཡུལ་ལ་ལོག་ཡོང་བ་དེ་རེད།ཚབས་ཆེ་བའི་གནད་དོན་དེ་དག་ངེས་འཛིན་བྱེད་པར་འདུ་ཤེས་ཞན་པ་དང་བཟློག་དཀའ་བའི་བསླུ་བྲིད་མང་བོའི་མདུན་དུ་རང་ཚུགས་ཤོར་ཚེ།ཁྱིམ་ལ་དཔལ་འབྱོར་བསྒྲུབ་རྒྱུ་ཕར་ཞོགཁྱིམ་ཚང་སྟོང་བར་འཕུད་པར་ཉེན་ཁ་ཆེན་པོ་ཡོད།